Käskkirja eelnõu

**Riigivara otsustuskorras tasu eest**

**võõrandamine (Segametsa alajaam)**

1. ASJAOLUD, MENETLUSE KÄIK JA ÕIGUSLIKUD ALUSED

Elering AS esitas 05.05.2023 kirjas nr 19-2/2021/13-3 Riigimetsa Majandamise Keskusele (edaspidi RMK) taotluse, sooviga omandada ligikaudu 35 000 m² suuruse osa riigile kuuluvast Jõgeva maakonnas Mustvee vallas Võtikvere külas asuvast Segametsa kinnisasjast (katastritunnus 81003:003:0118, pindala 137,02 ha, sihtotstarve maatulundusmaa, riigi kinnisvararegistri kood KV26339). Segametsa kinnisasja valitsejaks on Kliimaministeerium ja volitatud asutuseks RMK.

Taotluses on märgiud, et Balti riigid soovivad elektrisüsteemid Venemaa võrgust lahti ühendada ning ühildada Mandri-Euroopaga. Sünkroniseerimise ettevalmistuste käigus tugevdavad Balti riigid oma elektrivõrke ja omavahelisi ühendusi. Elering AS rekonstrueerib Narva piirkonnast algavad ja Valga lähistel Lätti suunduvad võimsad 330-kilovoldised elektriliinid, lisaks on juba valminud kolmas elektriühendus Lätiga, mis algab Harku alajaamast Tallinna lähistel. Sarnased tugevdused tehakse ka Läti ja Leedu elektrisüsteemides. Sageduse stabiilsuse tagamiseks rajatakse süsteemi inertsi lisavad sünkroonkompensaatorid, uuendatakse elektrisüsteemi ja olemasolevate alalisvooluühenduste juhtimise süsteeme.

Mandri-Euroopa sagedusalaga ühendamiseks peavad olema kõik tegevused lõpetatud 2025.a lõpuks, et ühinemine saaks toimuda 1. jaanuaril 2026. Viru-Tsirguliina L353 330 kV õhuliini rekonstrueerimiseks on vaja ehitada Mustvee piirkonda uus 330 kV jaotuspunkt koos juurdepääsuteega.

19.12.2023 kanti maaktastrisse Segametsa kinnisasja jagamisel tekkinud Segametsa alajaama katastriüksus (katastritunnus 48601:001:1416, registriosa nr 24238050, pindala 35098 m², sihtotstarve tootmismaa 100%, riigi kinnisvararegistri kood KV113799). Kinnistu on koormatud kahe tähtajatu isikliku kasutusõigusega Elering AS (registrikood 11022625) kasuks. elektripaigaldise ja rajatise majandamiseks elektripaigaldise kaitsevööndi ulatuses ning elektripaigaldise ja juurdepääsutee majandamiseks elektripaigaldise kaitsevööndi ulatuses.

RVS §-s 96 sätestatud korras teatas RMK 15.01.2024 riigi kinnisvararegistris Segametsa alajaama kinnisasja võõrandamise kavatsusest (menetlus nr 24-220) ning palus teada anda kinnisasja vajalikkusest. Seaduses sätestatud tähtaja jooksul ei esitanud õigustatud isikud taotlusi ega arvamusi kinnisasja vajalikkuse kohta.

RMK juhatuse 29.08.2023 otsusega nr 1-32/43 andis RMK riigivara valitsejale seisukoha, et RMK ei vaja ligikaudu 35 000 m² suurust osa Segametsa kinnisasjast oma põhimäärusest tulenevate ülesannete täitmiseks.

RVS § 29 lõike 1 punkti 1 kohaselt võib riigivara võõrandada, kui vara ei ole riigivara valitsejale vajalik. RVS § 30 lõike 1 punkt 3 kohaselt võib riigivara võõrandada otsustuskorras . RVS § 29 lõike 3 alusel võõrandatakse riigivara eelkõige müügi teel vähemalt selle harilikule väärtusele vastava tasu eest, kui seaduses ei ole sätestatud teisiti. Antud juhul ei ole kinnisasi vajalik õigustatud isikutele, kuid on vajalik Elering AS-le Mustvee piirkonda uue 330 kV jaotuspunkti ehitamiseks, et rekonstrueerida Viru-Tsirguliina L353 330 kV õhuliin.

RVS § 46 lõike 1 alusel on Segametsa alajaama kinnisasja hariliku väärtuse määramiseks tellitud hindamisaruanne. Domus Kinnisvara OÜ 24.02.2024 koostatud eksperthinnangu nr 0142-24-TA (digiallkirjastatud 27.03.2024) kohaselt on Segametsa alajaama kinnisasja harilik väärtus 12 000 eurot.

RVS § 63 kohaselt tasub riigivara otsustuskorras võõrandamisega seotud notaritasu ja riigilõivu, samuti menetluse kulud riigivara omandaja.

Elering AS on 03.06.2024 kirjas nr 19-2/2024/36-2 nõustunud kinnisasjale määratud väärtusega ning võõrandamisega seotud kulude hüvitamisega.

RVS § 37 lõike 1 ja lõike 2 punkti 1 kohaselt võib minister otsustada kinnisasja otsustuskorras võõrandamise üksnes Vabariigi Valitsuse nõusolekul. Vabariigi Valitsus andis ………… korraldusega nr … nõusoleku võõrandada kinnisasi otsustuskorras harilikule väärtusele vastava tasu eest Elering AS-le..

2. OTSUS

Tuginedes RVS §-le 29 lõike 1 punktidele 1 ning lõigetele 2 ja 3, § 30 lõike 1 punktile 3, § 37 lõikele 1 ja lõike 2 punktile 1, § 38 lõikele 1, § 46 lõigetele 1 ja 4, §48 lõikele 1, § 49 lõigetele 2 ja 3, § 50 lõikele 1, § 63 lõikele 1 ning arvestades Vabariigi Valitsuse ….. korraldusega nr …. antud nõusolekut kinnisasja otsustuskorras tasu eest võõrandamiseks:

2.1. Võõrandada otsustuskorras harilikule väärtusele vastava tasu eest Elering AS-le (äriregistri kood 11022625) Kliimaministeeriumi valitsemisel oleva Jõegva maakonnas Mustvee vallas Võtikvere külas asuv Segametsa alajaama kinnisasi (katastritunnus 48601:001:1416, kinnistusregistriosa nr 24238050, pindala 35098 m², sihtotstarve tootmismaa 100%, riigi kinnisvararegistri objekti kood KV113799);

2.2. Sõlmida 2 kuu jooksul arvates käesolevast otsusest kinnisasja võõrandamise leping, sätestades lepingus vähemalt järgmised tingimused:

2.2.1.Segametsa alajaama kinnisasja harilik väärtus on 12 000 eurot;

2.2.2. Elering AS on kohustatud tasuma kõik võõrandamisega seotud kulud, sealhulgas eksperthinnangu tellimise tasu, notaritasu ja riigilõivu;

2.2.3.Elering AS kohustub seadma Segametsa alajaama kinnisasjal asuvate teede kasutamiseks tasuta ja tähtajatu isikliku kasutusõiguse riigi kasuks.

2.2.4. lepingu tingimuste muutmine on lubatud, kui see ei kahjusta riigi kui lepingupoole huve. Vabariigi Valitsuse nõusolekust tulenevaid tingimusi võib muuta üksnes Vabariigi Valitsuse nõusolekul.

2.3. Määrata lepingu sõlmimise ja avalikustamise korraldajaks RMK.

3. VAIDLUSTAMISVIIDE

Käskkirja peale võib esitada kaebuse Tallinna Halduskohtusse halduskohtumenetluse seadustiku §-s 46 sätestatud tähtaja jooksul.

(allkirjastatud digitaalselt)

Kristen Michal

Minister

Saata: RMK, Elering AS